Un bărbat a fost amendat după ce a încălcat linia continuă într-o curbă, intrând pe contrasens, și a fost surprins din elicopterul poliției, cu un dispozitiv tehnic certificat.
Șoferul a fost ulterior oprit de un echipaj al Poliției Rutiere, anunțat de cei care survolau zona.
Poliţia Română a anunţat că în timpul executării unei misiuni de survol, pe Drumul Naţional 6, împreună cu specialiştii Inspectoratului General de Aviaţie al Ministerului Afacerilor Interne, poliţiştii au depistat un bărbat care conducea un autovehicul, în afara localităţii Vităneşti, pe direcţia către Bucureşti, într-o curbă deosebit de periculoasă semnalizată corespunzător, iar, pe fondul lipsei de vizibilitate şi neadaptării vitezei de circulaţie, a încălcat marcajul longitudinal continuu, care desparte sensurile de circulaţie şi a pătruns pe sens opus.
"Abaterea a fost înregistrată cu un dispozitiv tehnic certificat, montat pe un elicopter. Conducătorul auto a fost sancţionat contravenţional cu amendă în valoare de 495 de lei, la sol, de un echipaj al Serviciului Rutier Teleorman, care a fost informat de îndată, pentru a putea intercepta şi opri vehiculul in condiţii de siguranţă", se mai arată în comunicatul poliției.